Program

2013. február 13.

Az átmenetek filmje

Szederkényi Júlia: *Paramicha, vagy Glonczi az emlékező* (1993, 87’)

Szederkényi Júlia fikciós dokumentumfilmje a legendás balázs béla stúdió formanyelvi kutatásainak hagyományát folytatja, ha pedig a romaképek története felől nézzük, emblematikus átmenet a rendszerváltás utáni időszak filmművészetébe. Mese és emlékezés: ezek voltak a kilencvenes évek jelentős roma tematikájú filmjeinek fő motívumai, Szederkényi (el)ismertségét tekintve marginális munkája ezek közül a legerőteljesebben alkalmazza a reflexiót ,  történetben gondolkodik az átmenetről (politikai, művészi és tudományos értelemben egyaránt).

Vagy inkább töpreng? Gelencsér Gábor filmesztéta használta ezt a kifejezést az itt következő idézet forrásában, a filmről írt kritikában:

„Bújócska vagy keresés? – jótékony bizonytalanság övezi Szederkényi Júlia szép és érzékeny filmjét. Mint képekre „kárhoztatott” filmes, rejtőzködik a valóság elől, fantasztikus történetet kohol egy eidetikus képességgel rendelkező férfi köré, így azt a képet keresi, ami nincs, ami csak az egyén számára létező, képzeletbeli, személyes; s e képek kerülgetése mentén, azok helyett, mintegy mellékesen, végül is képeket mutogat, történetet mesél, csak éppen nem azt, mert azt a mozgókép nem képes megmutatni – vagy „keresi, de nem leli” a képeket a rendező; s persze azzal a tudattal nyomoz a vágyak képei után, hogy azokat úgysem találhatja meg, ezért aztán marad a keresés mint filmes ars poetica, a közvetlen, belső képteremtés hiábavalóságának, lehetetlenségének meséje, persze képekkel.” (*Filmkultúra*, 1994/2.)

A film utáni beszélgetésen vendégeinkkel felidézzük a kilencvenes évek művészi és politikai közéletét, a *Paramicha*bemutatóján kialakuló vitát, az alkotó akkori elképzeléseit, a film forgatását. Az átmenetet.  Az emlékezésben és az elemzésben segítségünkre lesz a Romakép Műhelyhez kapcsolódó elméleti kurzus házigazdája, Zsigó Jenő a Magyarországi Roma Parlament elnöke.

Vendégek: Müllner András irodalmár, egyetemi tanár, Szederkényi Júlia filmrendező , Zsigó Jenő szociológus

Moderátor: Pócsik Andrea egyetemi tanár (ELTE MMI, PPKE)

A beszélgetés megtekinthető itt: <http://www.youtube.com/watch?v=AUH-BL-NBiw>

Február 20.

„Cigányfúró“

Kóthy Judit – M. Topits Judit: *Aki hallja, aki nem hallja –Portré Orsós Jakabról* (2001)

Medgyesi Gabriella: *Három pokol* *– Balogh Attila költővel Jónás Tamás beszélget* (részlet, 2006)

*MŰSZAKI LEÍRÁS A CIGÁNYFÚRÓ HASZNÁLATÁHOZ*  
*Tágas, légkondicionált szaküzletekben hiába keresi ezt a plebejusszerszámot, a Black and Decker, Stihl és japán technika-szemfényvesztés patrícius gőggel űzi vissza vándorok zsebébe, ha fúrnivalója lenne itt a cigány fúrónak, akkor is.*

*A műveltek, a szembetegségig okosok, az önmegvalósításra hergeltek ne keressék steril könyvtárak semmittevésében ezt a lapot, szédelegjenek csak a jókötésű, a gerinces folyóiratok magasságán.*

*Kufárok s farizeusok miatt hegyibeszéd-szándék a hegyessége, születési helye pedig Magyarország.*

Miért kell használati utasítás egy folyóirathoz? Hogyan fér meg egymás mellett Ady, Greenaway, Warhol, Kosztolányi és Petri? Hogy kerül be mindez a 90-es évek második felének kibogozhatatlan művészeti szcénájába? Tematizálhatjuk-e mindezt bármilyen kisebbségi kontextusban, vagy éppen ellenkezőleg, a *Cigányfúró* hoz létre egy teljesen új viszonyítási pontot minden azt követő kisebbségi kontextushoz?

Balogh Attila, és szerzőtársai által „közérzeti folyóiratként“ definiált ikonikus havilap, vagyis a *Cigányfúró* mára több kérdést vet fel, mint amennyit akár a legínyencebb művészetfogyasztó meg tudna válaszolni. A Romakép Műhely ezúttal kísérletet tesz arra, hogy feltérképezze ezen rendkívüli kulturális jelenség, és a hozzá kapcsolható művészek, irodalmárok, publicisták szerepét a 90-es évek művészeti és kisebbségi diskurzusaiban. A műhely szellemében ehhez először filmeket fogunk segítségül hívni, Kóthy Judit és M. Topits Judit *Aki hallja, aki nem hallja* című, Orsós Jakabról készített portréfilmjét, illetve Jónás Tamás és Balogh Attila beszélgetéseinek részletét Medgyesi Gabriella *Három pokol* című televíziós dokumentumfilmjéből. A filmeket követően a megszokott módon, vendégeink segítségével merítünk egy nagyot a számos kérdés közül.

Vendégeink: Balogh Attila költő, Beck Zoltán irodalmár, Ladik Katalin költő, performer

Moderátor: Kerényi Máté (ELTE MMI)

Megjegyzés: A *Cigányfúró* folyóirat 1994-től 1998-ig működött nyomtatott formában. Nemrég a <http://www.commmunity.eu/ciganyfuro/> portálon közzétették a lap első számát. Balogh Attila „Elköszöntő” című lapalapító, szerkesztői bevezetőjét ajánljuk kedves nézőink szíves figyelmébe.

A beszélgetés megtekinthető itt: <http://www.youtube.com/watch?v=-MV-sDkdl9A>

Február 27.

Digitális emlékezet és identitás

Összeállítás a Roma Hiphop Archívum videóiból

A Miskolci Jameson Cinefest Roma-Kép és RomArts *workshop-on*

*készült videók dramaturgiai alapját képező mesék felolvasása*

A Nobiskum projekt és a Miskolci Jameson Cinefest Roma-Kép és RomArts *workshop* keretein belül készült mozgóképanyag válogatás

A digitális emlékezet gyakorlatilag a kortárs technológia produktumaként is értelmezhető, azonban a mozgóképes anyagok mennyiségi fejlődése egyben azok reprezentációs fontosságát is jelzi. Az identitás kérdése hatványozottan jelenhet meg többek között olyan felületeknek köszönhetően, amelyek közvetlenül lehetővé teszik a széles értelemben vett közönséggel való interakciót.

A Roma Hiphop Archívum egy tematikus videó gyűjtemény, amelyet az Európai Roma Kulturális Alapítvány hozott létre közel egy évvel ezelőtt. Célja roma fiatalokból (is) álló hiphop zenei formációk felkutatása és a videóklip anyagok összegyűjtése – egyrészt a tudományos munka megkönnyítése végett, másrészt a zenei műfajban rejlő (kollektív) identitásformáló és –kifejező erőnek a felismeréseként.

A berlini székhelyű CultureDemocracy alapítvány által létrehozott Nobiskum ifjúsági csereprogram szintén a hiphop műfajba ágyazódik, azonban amíg a projekt első felvonásának végterméke egy előadássorozat lett, a Nobiskum második részében a mozgóképkészítésre helyeződött a hangsúly. Az említett program keretein belül végzett rendezés és annak metódusa szorosan összefügg a Miskolci Jameson CineFest Roma-Kép és RomArts *workshop-on készült rövidfilmekével, így ugyanabban a kreatív-, alkotó folyamaton vehettek részt a projektben résztvevő fiatalok.*

*A vetített mozgókép anyagok rendhagyó módon követik egymást: elsősorban a Roma Hiphop Archívum videóválogatását láthatjuk, amelyet a workshopok módszertanával szoros összefüggésben lévő mesefelolvasás követ. Az előadás után a különböző műhelyek rövid- és portréfilm anyagait tekinthetjük meg.*

Vendégeink:  Vaspál Veronka, irodalomtörténész, az ERCF munkatársa

          Bogdán Árpád, filmrendező, költő

Moderátor: Farkas Clara (ELTE MMI)

A beszélgetés megtekinthető itt: <http://www.youtube.com/watch?v=LeZWcAhUecg>

Március 06.

„Szégyentelen századok” – a roma holokauszt emlékezete

Lojkó Lakatos József: *Elfelejtett holtak* (1981)

Jancsó Miklós: *Megöltétek ártatlan családomat* (1994)

Bársony Kata: *Kitaszítottak* (2011)

Az *Elfelejtett holtak* (20 min) című filmet Lojkó Lakatos József 1981-ben, a Színház- és Filmművészeti Egyetem befejezését követően készítette a Dokumentumfilm Stúdiónak. Megszólal benne a történész és a túlélő, énekel benne Bangó Margit, a számok és levéltári anyagok mellett megjelenik a líraiság, a bizarr és szokatlan képi megoldások mellett ott van a koncentrációs tábor mostanra már ismerősnek mondható esztétikája. Jancsó Miklós *Megölték ártatlan családom…*(37 min)című filmje a roma holokauszt első hivatalos megemlékezésére készült. A filmet a Magyar Televízió Roma Programja részeként vetítették le augusztus 2-án 1994-ben. A filmben megszólal egy túlélő, majd a kalocsai cigány hagyományőrző egyesület feleleveníti a gyásztörés szertartását. A harmadik filmet Bársony Kata rendezte *Kitaszítottak* (27 min) címmel 2011-ben és az európai romákkal szembeni ellenséges megnyilvánulásokra reflektál az érintettek szemszögéből.

A holokauszt emlékezet elméleti keretébe helyezve a műveket a három film három különböző korszakában született a diskurzusnak. Míg az 1970-es és 1980-as évek a holokauszt ábrázolhatatlanságának adornói intelmét kívánja felülírni tiszteletben tartva és megőrizve a túlélők emlékezetét, addig a 90-es évektől kezdve egyre nagyobb hangsúly kerül a másodgeneráció tapasztalatára. Már nem az lesz a kérdés, hogy ábrázolható-e a holokauszt, hanem, hogy hogyan lehetséges a holokauszt trauma-élményét felhasználva a művészeten keresztül a későbbi generációk számára is átélhetővé tenni és kortárs diskurzusokba illeszteni a holokauszt emlékezetét. A 2000-es években pedig már bőven globális emlékezeti térről beszélhetünk, melyben a holokauszt egyetemessé válik, azaz politikai és morális értelmezési keretéül szolgál megannyi kortárs eseménynek, identitáspolitikai küzdelemnek.

„Érzéstelenít-e” a holokauszttal szemben a talán már ’unalomig’ ismert képek és mozzanatok ismétlődő felbukkanása? A képi világtól, a helyszínválasztáson át a kamera beállításig, milyen hasonlóságok és különbségek fedezhetőek fel és milyen jelentéssel bírnak? Hogyan változik a túlélői elbeszélés (vagy a trauma elszenvedőjének elbeszélése) az egyes filmeken keresztül? Beszélhetünk e külön roma holokauszt esztétikáról? Milyen politikai és társadalmi folyamatok állhatnak a filmek elkészítése mögött? Hogyan, ha egyáltalán, illeszthető be a roma holokauszt a fenti hármas értelmezési keretbe? Milyen ábrázolásai jelennek meg a traumának a kortárs filmművészetben?

Vendégek: Kékesi Zoltán irodalmár, Zombory Máté szociológus

Moderátorok: Bódi Lóránt (ELTE- Atelier), Szász Anna (ELTE TÁTK)

A beszélgetés megtekinthető itt: <http://www.youtube.com/watch?v=BbB_Pk2Reoo>

Március 13.

„Decolores”

Kőszegi Edit – Szuhay Péter: *Decolores*(2004)

Szabó Szonja: *Ammen*(2011)

                A Kőszegi Edit és Szuhay Péter által készített *Decolores* című dokumentumfilm a szendrőládi romák társadalmi helyzetének változását követi nyomon, hogy a roma és nem roma emberek között hogyan teremtődik béke egy vallási mozgalom következtében. A cursillós mozgalom vallásszociológiai hatása egyértelmű, a gyülekezet közösségi cselekedetei, a rítusok is önmagukért beszélnek: a vallásgyakorlatokon a rendszeres éneklések alkalmával mindenki megfogja a mellette álló kezét és zárt láncot alkotva „decolores!”, vagyis „színességet!” felkiáltással megcsókolják egymást. A film kiválóan példázza egy adott közösség közös kiútkeresését, valamint az itteni, magukat romáknak mondó emberek identitásáról és önmeghatározásáról fest képet, melyet a kulturális teljesítmény és a vallási hovatartozás erősen befolyásol.

                Szabó Szonja *Ammen* című dokumentumfilmje 2005 és 2011 között készült, Szatmárcseke cigányok lakta utcájának életébe nyújt betekintést. Az utca lakói egy amerikai pásztor vezetésével hat évvel ezelőtt “bemerítkeztek” és felvették a baptista vallást. A film azt vizsgálja, hogy a hit hozott-e változást az itt élő emberek életébe és társadalmi helyzetébe, valamint mennyire nevezhető közösség összetartó erőnek a hit, van-e kiemelt fontossága ezen kérdésekben a karizmatikusságnak.

                A vetítés utáni beszélgetés fő témája, hogy a vallási mozgalmak hogyan változtatják meg a roma közösségek életét, valamint társadalmi helyzetét, a vallási hovatartozás milyen összefüggésbe hozható az önmeghatározással, valamint, hogy a kis és történelmi egyházak közötti missziós és pasztorációs munkát milyen különbségek jellemzik.

Vendégünk: Durkó Albert pünkösdi lelkész, Iványi Miklós metodista lelkész, Szuhay Péter antropológus

Moderátor: Horváth Luca (PPKE, BBE)

A beszélgetés megtekinthető itt: <http://www.youtube.com/watch?v=9WdaXLh2DTc>

Március 20.

Színházas romakép

Kékesi Attila – Nyári Oszkár: *A kor szelleme* (1998)

Balogh Rodrigó – Illés Márton- Maly Róbert: *Tollfosztás* (2012)

Ez alkalommal a Romakép Műhelyben  Nyári Oszkár – Kékesi Attila *A kor szelleme* (1998) és Balogh Rodrigó *Tollfosztás*(2012) című munkáján keresztül vizsgáljuk az olyan társadalmi akciókat, melyek a színház eszköztárai segítségével nyúlnak aktuális társadalmi témákhoz. Vendégeink lesznek Nyári Oszkár színész, rendező, a Karaván Művészeti Alapítvány vezetője, Balogh Rodrigó színész, rendező a Független Színház vezetője és Illés Márton dramaturg, a Független Színház munkatársa.

A filmklub ez évadi tematikája (Emlékezet, identitás) nyomvonalán az alkotók szemszögéből ismerjük meg a független színházi társulatok, ezen belül is a roma, etnikai és társadalmi témákat feldolgozó alkotások létrejöttét, hatását az elmúlt két évtizedben. Milyen volt akkor és milyen ma e darabok fogadtatása? Az akkori és a mai társadalmi helyzet tükrében, miben módosultak a feldolgozott témák és az alkotói eszközök?

Az alkotók beszélnek célkitűzéseikről, beleértve az egyéni művészi látásmódjukat, szakmai hozzáállásukat továbbá beszélnek társadalmi szerepvállalásukról melynek része egyrészt a diszkriminált közösségekről kialakult kép formálása, valamint a szociálisan nehéz helyzetű fiatalok nevelése, képzése. Mesélnek pedagógiai módszereikről és növendékeik sikereiről, valamint megismerhetjük véleményüket, konkrét reflexióikat az aktuális, hasonló tematikájú független és kőszínházi alkotásokra.

Vendégeink: Balogh Rodrigó színész, rendező, Nyári Oszkár színész, rendező, Szegedi Tamás színész, rendező

Moderátor: Oláh Norbert (MKE)

A beszélgetés megtekinthető itt: <http://www.youtube.com/watch?v=V_PTFQjnYZ8>

Április 03.

Színház és társadalmi akció

*Dráma drom* (drámaprogram roma és nem roma fiataloknak)

*A hiányzó padtárs* (részvételi színház középiskolásoknak)

Az Anblokk Egyesület és a Káva Kulturális Műhely programjának, *A hiányzó padtárs*nak a forgatókönyve az abban szereplő roma fiatalok oktatással kapcsolatos, személyes élettörténeteiből íródott. A színház egyrészt pedagógiai folyamat, amelyben a játszó színészek és a játszó közönség együtt tanulnak az iskolai szelekciós mechanizmusokról, s ennek ürügyén gondolkodnak a szabadság, a versengés, az egyenlőség, a szolidaritás kérdéseiről. A fórumszínház és a hozzá kapcsolódó drámapedagógiai formák olyan interaktív színházi előadást alkotnak, amelyben a diákoknak lehetőségük van véleményt mondani a látott jelenetekről, a cselekvők motivációiról, sőt, szerepekbe lépve megváltoztathatják a történet menetét is. Az előre elkészített színházi előadás „csak” kiindulópont a közös egyeztetéshez, gondolkodáshoz. Kérdéseket, témákat vet fel, de nem zárja le ezeket megoldásokkal.

A  Káva Kulturális Műhely Dráma Drom – a dráma útja programjában roma és nem roma fiatalok integrált közösségei vesznek részt. A drámapedagógia, a diákszínjátszás, a színházi nevelés és az együttnevelés pedagógiájának eszközeit egyesítve különböző kompetenciák fejlesztését segíti elő.

Milyen tapasztalatokat és kérdéseket tudnak megfogalmazni a diákok a drámás módszereken keresztül? Hogyan hat egy fórumszínházas programban való részvétel a problémákban érintett szereplőkre és a közönségre? A projektekről készült filmek vetítése után *A hiányzó padtárs*ban játszó amatőr színészekkel, valamint a Káva színész-drámatanáraival beszélgetünk.

Vendégeink: Bangó Roland, Kovács Richárd (Cafu), Oláh Edit és Varga Attila a részvételi színház előadói, Obláth Márton szociológus, Takács Gábor színházi szakember

Moderátor: Szilágyi Sára (ELTE TÁTK)

A beszélgetés megtekinthető itt: <http://www.youtube.com/watch?v=ZiQ35xz6iI0>

Április 10.

„I am a Roma Woman”

Kőszegi Edit: *Menekülés a szerelembe*(2006)

Bársony Katalin: *Faces of Change* (Mundi Romani-sorozat, 2010)

Válogatás a Romédia Alapítvány *„I’m a Roma Woman”*kampányának videóanyagából

Videódokumentáció Marije Vogelzang *Eat Love Budapest* projektjéről (2011)

Kőszegi Edit dokumentumfilmjében barátnője, a szendrőládi Eta sorsát örökítette meg. Etát családja körében ismerjük meg a film elején, majd az évek során ő alakítja, élete mely eseményeinél legyen jelen a kamera. Az asszony idővel egyedül marad, megözvegyülve küzd azért, hogy két kisebbik fia többre vigye nála. Egy új szerelem azonban teljesen megváltoztatja Eta és családja életét: országhatárokon és konvenciókon átlépve próbálja kiteljesíteni hátralévő éveit, a döntéséből fakadó nehézségek dacára.

A Romédia Alapítvány már a *Mundi Romani* dokumentumfilm-sorozat egyik epizódjában is bemutatott olyan európai roma nőket, akik – legyenek fiatalabbak vagy idősebbek – kitartásukkal, kitörni vágyásukkal, és pozitív roma önképükkel a roma társadalomban végbemenő pozitív változások motorjaivá váltak. *„I’m a Roma Woman”*elnevezésű nemzetközi kampányuk 2009-ben kezdődött egy rövid videóval, melyet 2010-ben egy nyugat-balkáni regionális kampány követett. 2011 tavaszán az Open Society Institute támogatásával létrehozták a roma nőknek szóló kampányoldalukat ([www.romawoman.org](http://www.romawoman.org/)). Itt a „Beszélj! Légy te a változás!” szlogen jegyében, roma női aktivistákkal készült videóanyagaikat teszik hozzáférhetővé, és egy roma női hálózat létrehozásán dolgoznak.

Marije Vogelzang holland „eating designer” az étkezéssel mint társas érintkezéssel foglalkozik projektjeiben. 2011 őszén az A38 fehér galériaterében rendezte meg az *Eat Love Budapest* című performanszot, mely az étel kínálásának, és elfogadásának gesztusán keresztül tett kísérletet a romákkal (roma nőkkel) kapcsolatos sztereotípiák felülírására.

A filmvetítést követő beszélgetésen választ keresünk azokra a kérdésekre, melyek a rendszerváltás óta eltelt bő két évtizedben az átalakulóban levő roma női identitással kapcsolatban felmerültek. Milyen korábban elérhetetlen, lehetséges életutak jelentek meg, és hogyan befolyásolta ez a nők közösségben betöltött szerepét? Hogyan küzd nők egy új generációja az akár a többségi társadalom által rájuk vetített képpel, akár a roma közösség feléjük való elvárásaival? Milyen módon egyeztethető össze a hagyományos roma értékrend ezzel az újfajta női identitással? Hogyan hat vissza mindez a tömegmédiát a mai napig meghatározó, a roma nők reprezentációjára jellemző sztereotíp vizuális nyelvre, szóhasználatra, témaválasztásra? Hogyan próbálja a vetített dokumentumfilm, videókampány és performansz ezeket újraírni, teret adva a változás bemutatásának?

Vendégek:

Bakó Boglárka  kulturális antropológus, Bársony Katalin a Romédia Alapítvány ügyvezető igazgatója, szociológus, filmrendező, Kőszegi Edit filmrendező

A beszélgetés megtekinthető itt: <http://www.youtube.com/watch?v=MZqPFX0Yqrk>

Április 17.

„Szemétálmok”

Czabán György, Pálos György, Kerényi György: *Tiszta fekete* (1995)  
Oláh Lehel: *Gubera*(2003)  
Videók a Szemétálmok Független Színház projektjeiről

Milyen társadalmi feszültségekkel járnak együtt a hulladékkal való kereskedés bizonyos módjai és e mellett milyen érdemekkel illethető a hulladék újrahasznosításának törekvései?

Jelen társadalmunkban két jelenség ismerhető fel, melyek gyakorlati középpontjában az elhasznált, tárgyi fölösleg újra értékké, haszonná tétele áll, céljaiban és főleg megítélésben viszont merőben más. Guberálás és környezettudatos életmód.  
Napjaink ideális városi polgára „Óvd a Földet” jelszó alatt él. Szelektíven gyűjti a szemetet, tudatosan vásárol, amit lehet, újrahasznosít, vagy gyűjtőhelyre viszi, ahonnan újrahasznosításra kerül. Persze nem az ilyen életmódot élő ember a jellemző, ezért az ilyen magatartás példaértékű. Az ő motivációja etikai jellegű.  
Az újrahasznosítható anyagok gyűjtése egyben megélhetési forrás is. A rendszerváltás után a bezárt gyártelepek közelében élő munka nélkül maradt emberek illegálisan bányászták, helyenként bányásszák ma is a hulladék fémeket. A társadalom perifériájára szorult emberek, hajléktalanok, mélyszegénységben élők rendszeres kereseti lehetőse az italos dobozok, flakonok, üvegek, papír gyűjtése. A lomtalanítások alkalmával guberálók sokasága jelenik meg, kik összegyűjtik, majd értékesítik a fémeket, a kidobott bútorokat, ruhákat, használati tárgyakat hasznosítják, vagy továbbadják. Az ő megítélésük erősen negatív, ellenszenvet váltanak ki megjelenésükkel. Motivációjuk a megélhetés.

Milyen lehetőségek vannak e feszültség oldására? Milyen módon lehet a guberálást, a lomtalanítást kulturáltabbá tenni? Hogyan lehet a társadalom figyelmét egyszerre környezettudatosságra és az egymás iránti toleranciára felhívni?

Vendégek:  
Czabán György filmrendező, Kerényi György újságíró, Illés Márton dramaturg

Moderátor: Oláh Norbert (MKE)

A beszélgetés megtekinthető itt: <http://www.youtube.com/watch?v=hFIO8HVEOpI>

Április 24.

Egy kultuszfilm emlékezete

Mihályfy Sándor: *Átok és szerelem* (1985)

Az *Átok és szerelem* című televíziós film rendkívüli népszerűsége a romungró zenészek között számos tényezőnek köszönhető. Jelentőségét részben talán az adja, hogy a hetvenes évek szociológiai szempontokat érvényesítő mozgóképei után elsőként  tartalmaz kollektív identitásépítő elemeket és neves alkotógárdát (Bangó Margit, Fátyol Tivadar, Hollai Kálmán,  Lakatos Menyhért, Szakcsi Lakatos Béla) vonultat fel. A kultuszfilmmé válást a film zenéjének generációkon átívelő ismertsége és amatőrszínpadi feldolgozásai bizonyítják. A roma emancipációs törekvések a szocializmus kulturális intézményi hátterének kereteit szétfeszítve kezdődtek el. A roma színpadi folklór, majd a roma művészet népszerűsítése fontos szerepet játszott a kollektív identitásépítésben.

Hogyan tekintünk vissza ma a roma zenekultúra fontos alkotására? Segítséget nyújtanak-e az elemzésben a műfaji szempontok mellett a kulturális értelmezések? Miképp látták akkor és hogyan ítélik meg ma a roma kulturális életben betöltött szerepüket az alkotók?

Vendégek:

Fátyol Tivadar zeneszerző, Hollai Kálmán színész

Moderátor: Farkas Clara (ELTE MMI)

A beszélgetés megtekinthető itt: <http://www.youtube.com/watch?v=KUO21i7XRT8>

Május 08.

„Roma Image Studio”

Válogatás André Raatzsch videomunkáiból

-*Rewritable Pictures* (2010)

-*x-position comp* (2013)

Vetítés a *Rewritable Pictures* kapcsolódó fotóanyagából

Kovács Endre: „Vizafogó” (1968) – fotósorozat

André Raatzsch képzőművész kezdeményezése, a Roma Image Studio a romák fotografikus reprezentációjával, és a roma fotóarchívumok kérdésével foglalkozik. A projekt honlapján – saját munkái mellett – teret biztosít a témához kapcsolódó elméleti szövegeknek is. *Rewritable Pictures* című munkájában szokatlan eszközzel, kontakt improvizációs tánccal próbálta ki egy kis csapat, hogy ezen az újfajta csatornán keresztül hogyan képesek újraírni archív fotókat. A performansz során fotósuk is egyre jobban bevonódik a mozgásba, megszűnnek a merev határok a megfigyelő és a megfigyelés tárgya között. Ezt követően a Trafó Galéria kiállításán a látogatóknak is lehetősége volt megalkotni a képekhez saját „kategóriarendszerüket”, és ezáltal akár az eredetileg a képnek tulajdonított jelentéstől radikálisan eltérő értelmezését adni a fotóknak.

Kovács Endre fotóművész véletlenül talált rá 1968-ban a Vizafogónál élő roma családokra, akikről készítette a fotósorozatot. Mit gondol most a 45 éve készült képekről? Hogyan alakult a fotók utóélete, milyen különböző értelmezési keretben jelent meg ez alatt az idő alatt a sorozat? A „Vizafogó” darabjait az *Amnesia Temporis*, azaz *Időleges felejtés* című kiállításokon állította ki több alkalommal. Hogyan hathat egy esetleges emlékezetvesztés a képek értelmezésére, milyen új jelentésrétegek tudnak a felszínre kerülni?

Vendégek: André Raatzsch  képzőművész, Kovács Endre  fotóművész, Székely Katalin művészettörténész, kurátor

Moderátor: Juhász Anna (MKE)

A beszélgetés megtekinthető itt: <http://www.youtube.com/watch?v=PflNc_A8kdk>

Május 15.

Romák világszerte: „A zene felemel”

Zenei videók részletei (Galyas Gyula összeállítása)

Felvételek a Snétberger Zenei Tehetség Központ életéről

Snétberger Ferenc, a világhírű, Liszt-díjas magyar gitárművész és zeneszerző nevéhez fűződik az Európa-szerte ismert, modellértékű iskola alapítása és működtetése. A salgótarjáni születésű, roma származású, jelenleg Berlinben élő művész 2011-ben valóra válthatta álmát: létrehozott egy zenei tehetséggondozó központot hátrányos helyzetű fiatalok számára. Az iskola missziója: a világszínvonalú képzés és mentorálás révén évente hatvan fiatal tehetséget hozzásegíteni zenei karrierje elindításához.

A Romakép Műhely idei záró vetítésén részleteket láthatunk olyan, a diákok által választott zenei videókból, amelyek megjelenítik a számukra fontos külföldi és magyar mintákat, vagy a roma zenekultúra nemzeteken átívelő sajátosságait mutatják be. Majd néhány felvételt vetítünk a központ dokumentációiból, hogy lássuk, miképp formálódik a kiváló iskola arculata ma Magyarországon, amely célkitűzéseiben a transznacionális jelleg nyílt vállalása mellett, a zenei karriert a társadalmi elismerés egyik útjának tartja.

Milyen hagyományokból táplálkozik a fiatalok zenei, kulturális identitása? Hogyan élik, értik meg a társadalmi változásokat olyan családi háttérrel, amely a szocializmus idején a biztos megélhetés birtokában a származását is méltósággal viselte? Miképp formálódik pályaképük az integrációs identitáspolitikák időszakában? Mi alapján választanak példaképet a zenei élet neves képviselői közül? Milyen párhuzamokat, különbségeket látnak művészi hitvallások, alkotók médiaképei között? Mit jelent az ő értelmezésükben a hátrányos helyzet? Milyen társadalmi környezetben képzelik el a valódi elismerést?

Vendégeink a Snétberger Zenei Tehetség Központ képviseletében:

Lakatos György és Oláh Tzumo Árpád tanárok;

Lakatos Vilmos,Vadászi Vivienn diákok;

Hete Dóra (képzési asszisztens), Németh Erzsébet (mentor, szociális munkás, CEU Roma Access Program) munkatársak

Moderátor: Pócsik Andrea (ELTE MMI, PPKE)

A beszélgetés megtekinthető itt: <http://www.youtube.com/watch?v=UI8JQ6kZaMI>